**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a v súlade s čl. 31 ods. 4 Legislatívnych pravidiel vlády Slovenskej republiky Ministerstvo zahraničných vecí a európskych záležitostí Slovenskej republiky ako ústredný orgán štátnej správy pre oblasť zahraničnej politiky a vzťahy Slovenskej republiky k ostatným štátom, medzinárodným organizáciám a zoskupeniam a európskym inštitúciám, zabezpečujúci výkon štátnej politiky vo vzťahu k Slovákom žijúcim v zahraničí, predkladá návrh poslancov Národnej rady Slovenskej republiky Milana VETRÁKA, Milana LAURENČÍKA a Jozefa PROČKA na vydanie zákona, ktorým sa mení a dopĺňa zákon č. [474/2005 Z. z.](https://www.slov-lex.sk/pravne-predpisy/SK/ZZ/2008/447/) o Slovákoch žijúcich v zahraničí a o zmene a doplnení niektorých zákonov v znení neskorších predpisov a o zmene a doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 781) (ďalej len „návrh zákona“).

Ministerstvo zahraničných vecí a európskych záležitostí Slovenskej republiky k predloženému návrhu zákona uvádza:

**Všeobecne**

**Návrhom zákona sa v čl. I novelizuje zákon č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov. Súčasne sa v čl. II návrhu zákona novelizuje** zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

**Cieľom návrhu zákona je priznať Úradu pre Slovákov žijúcich v zahraničí** (ďalej len „úrad“) **také postavenie a pôsobnosť, aké mal od svojho vzniku 1. januára 2006 až do 1. októbra 2012, a to** postavenie štátneho orgánu, ktorý zabezpečuje tvorbu, výkon a koordináciu štátnej politiky vo vzťahu k Slovákom žijúcim v zahraničí. Návrhom zákona sa taktiež navrhuje ustanoviť všeobecná pôsobnosť Ministerstva zahraničných vecí a európskych záležitostí Slovenskej republiky v oblasti štátnej politiky vo vzťahu k Slovákom žijúcim v zahraničí. Súčasne je cieľom návrhu zákona zverenie kompetencie v oblasti prevencie korupcie, ktorá v súčasnosti nie je v pôsobnosti žiadneho ústredného orgánu štátnej správy, Úradu vlády Slovenskej republiky, čím sa zosúlaďuje právny stav s aplikačnou praxou.

**Stanovisko**

Ministerstvo zahraničných vecí a európskych záležitostí Slovenskej republiky súhlasí s návrhom zákona, ktorým sa upravuje a spresňuje postavenie a pôsobnosť úradu, a ktorým sa upravujú kompetencie úradu tak, že bude zabezpečovať tvorbu, výkon a koordináciu štátnej politiky vo vzťahu k Slovákom žijúcim v zahraničí, oproti súčasnému zneniu, podľa ktorého sa úrad podieľa na zabezpečovaní tvorby štátnej politiky vo vzťahu k Slovákom žijúcim v zahraničí (§ 4 ods. 6 písm. a) zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov).

Predmetný poslanecký návrh zákona upravuje kompetencie úradu a Ministerstva zahraničných vecí a európskych záležitostí Slovenskej republiky vo vzťahu k Slovákom žijúcim v zahraničí po stránke formálnej a dáva ich do súladu so zaužívanou praxou. Tento návrh novely zákona nemá žiaden vplyv na prípravu nového zákona o Slovákoch žijúcich v zahraničí, ktorý úrad pripravuje v zmysle Programového vyhlásenia vlády Slovenskej republiky.

**Medzirezortné pripomienkové konanie**

Návrh zákona bol v súlade s čl. 31 ods. 1 Legislatívnych pravidiel vlády Slovenskej republiky predložený do medzirezortného pripomienkového konania, ktoré sa uskutočnilo od 12. januára 2022 do 20. januára 2022. K návrhu zákona bolo uplatnených celkovo 6 pripomienok, z toho žiadne zásadné.

Ministerstvo spravodlivosti Slovenskej republiky uplatnilo obyčajnú pripomienku, ktorou vyjadrilo pochybnosť o dosiahnutí deklarovaného zámeru predkladateľa, vyjadreného v dôvodovej správe, vzhľadom na navrhovaný normatívny text v čl. I návrhu zákona, ktorým sa mení a dopĺňa zákon č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov. Podľa predmetnej pripomienky sa pôsobnosť Ministerstva zahraničných vecí a európskych záležitostí Slovenskej republiky „zabezpečovať štátnu politiku vo vzťahu k Slovákom žijúcim v zahraničí“ bude prelínať s pôsobnosťou úradu „zabezpečovať tvorbu, výkon a koordináciu štátnej politiky vo vzťahu k Slovákom žijúcim v zahraničí“.

Obdobnú pripomienku uplatnilo tiež Ministerstvo vnútra Slovenskej republiky, ktoré rovnako navrhuje jednoznačne upraviť pôsobnosť Ministerstva zahraničných vecí a európskych záležitosti Slovenskej republiky v predmetnej oblasti, aby nedochádzalo k prelínaniu jeho pôsobnosti a pôsobnosti úradu.

K predmetným pripomienkam Ministerstvo zahraničných vecí a európskych záležitostí Slovenskej republiky uvádza, že v prípade navrhovanej zmeny ide o formulačnú úpravu, ktorá odráža postavenie a poslanie úradu. Úrad môže podľa čl. 2 ods. 2 Ústavy Slovenskej republiky konať len v rozsahu a spôsobom, ktorý ustanovuje zákon, ktorým bol predmetný orgán štátnej správy zriadený. Ministerstvo zahraničných vecí a európskych záležitostí Slovenskej republiky má za to, že prijatím návrhu zákona sa nebudú pôsobnosť úradu a Ministerstva zahraničných vecí a európskych záležitostí Slovenskej republiky prelínať, nakoľko samotný výkon štátnej politiky vo vzťahu k Slovákom žijúcim v zahraničí bude kompetenciou úradu.

**Ministerstvo zahraničných vecí a európskych záležitostí Slovenskej republiky odporúča uplatniť tieto pripomienky:**

1. V názve návrhu zákona odporúčame slová „o zmene a doplnení zákona“ nahradiť slovami „ktorým sa mení a dopĺňa zákon“.

*Odôvodnenie:* Legislatívno-technická pripomienka.

1. V čl. II v úvodnej vete odporúčame za slová „zákona č. 187/2021 Z. z.“ vložiť čiarku a slová „a zákona č. 368/2021 Z. z.“ nahradiť slovami „zákona č. 368/2021 Z. z. a zákona č. 395/2021 Z. z.“.

*Odôvodnenie:* Legislatívno-technická pripomienka.

1. V čl. II v bode 2 v § 24 ods. 1 písm. d) odporúčame za slovo „koordináciu“ vložiť slovo „činností“.

*Odôvodnenie:* Úprava navrhovaného ustanovenia vzhľadom na zaužívané formulácie v zákone č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

1. Upozorňujeme na nesúlad určenia sociálnych vplyvov návrhu zákona v doložke vybraných vplyvov, ktorá uvádza žiadne sociálne vplyvy, s bodom A.3 doložky vybraných vplyvov a všeobecnou časťou dôvodovej správy, kde sú deklarované pozitívne sociálne vplyvy.

**Záver**

Ministerstvo zahraničných vecí a európskych záležitostí Slovenskej republiky po zohľadnení vyššie uvedených pripomienok odporúča vláde Slovenskej republiky vysloviť **súhlas** snávrhom zákona.